Diari Oficial de la Generalitat Valenciana


Sumari del DOGV 5962, del 25-02-2009 (2009/2092)

RESOLUCIÓ de 2 de febrer de 2009, de la presidenta de l'Institut de la Petita i Mitjana Indústria de la Generalitat Valenciana (IMPIVA), per la qual es convoquen les ajudes del Programa Xec Innovació per a l'exercici 2009 i l'adhesió a l'esmentat programa dels centres d'innovació i tecnologia com a centres proveïdors.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5962

Data del DOGV
:   25-02-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/2092


Data del document
:   02-02-2009

Organisme emissor
:   Institut de la Petita i Mitjana Indústria de la Generalitat Valenciana (IMPIVA)

Tipus de document
:   Resolució

Anàlisi jurídica

 Descriptors 

:   * ajuda a les empreses
    * aprenentatge professional
    * ajuda pública
    * centre d'investigació
    * innovació
    * petita i mitjana empresa
    * programa d'actuació
    * suport econòmic
    * recerca i desenvolupament

RESOLUCIÓ de 2 de febrer de 2009, de la presidenta de l'Institut de la Petita i Mitjana Indústria de la Generalitat Valenciana (IMPIVA), per la qual es convoquen les ajudes del Programa Xec Innovació per a l'exercici 2009 i l'adhesió a l'esmentat programa dels centres d'innovació i tecnologia com a centres proveïdors. [2009/2092]  
El Programa Xec Innovació té com a principal destinatari les PIME i està plantejat per a ajudar a satisfer les necessitats d'estes en matèria d'innovació tecnològica i organitzativa, internacionalització i servicis tecnològics. Es configura com un mitjà àgil i flexible que permet que les xicotetes i mitjanes empreses no familiaritzades amb la realització interna o la contractació externa d'I+D+i puguen iniciar-se en l'adquisició de servicis tecnològics oferits per centres que tenen experiència en la prestació de servicis a este tipus d'empreses. Això els permetrà experimentar noves possibilitats d'adquirir coneixement aplicable posteriorment al desenvolupament de la seua activitat, així com accedir progressivament a noves formes de gestió i mètodes de treball que consideren la complementarietat necessària per a desenvolupar estratègies d'innovació entre, d'una banda, els recursos interns de què disposen les xicotetes i mitjanes empreses i, d'altra banda, els recursos externs que oferix un sistema d'innovació avançat.   
L'esmentat programa està cofinançat pel Programa Operatiu del Fons Europeu de Desenvolupament Regional de la Comunitat Valenciana 2007-2013, els objectius estratègics fonamentals del qual són els següents:   
1. La millora de la competitivitat regional a través de la inversió en infraestructures de comunicació, l'enfortiment de la I+D+i i de la societat de la informació.  
2. La promoció de la productivitat i de la diversificació del teixit productiu.  
3. L'equilibri territorial, integració, protecció del medi ambient i gestió de recursos hídrics.   
El Programa Xec Innovació, que s'emmarca dins de l'eix prioritari denominat Desenvolupament i Innovació Empresarial, contribuïx a la consecució dels objectius esmentats, així com als objectius estratègics 1 i 2, promovent:  
- L'enfortiment de la competitivitat del teixit productiu de la regió, posant en marxa actuacions que fomenten la innovació empresarial, així com la difusió i utilització de nous coneixements per a les PIME, estimulant la creació, ampliació i consolidació de noves empreses i la projecció internacional del teixit productiu.  
- El desenvolupament de l'economia del coneixement, promovent una capacitat regional més gran per a generar i absorbir noves tecnologies, així com la innovació mitjançant productes o servicis nous o millorats, que puguen suportar la creixent competència.  
En coherència amb tot l'anterior i amb les línies estratègiques que sustenten el pressupost de la Conselleria d'Indústria, Comerç i Innovació per a l'exercici 2009, presentades davant les Corts Valencianes, la present resolució respon a la voluntat de potenciar la competitivitat de les PIME, mitjançant la contractació amb centres tecnològics d'assessorament i assistència tècnica que comporte en l'empresa la incorporació o l'increment de coneixements i noves tècniques, en l'àmbit de la innovació empresarial.  
En virtut d'això anterior, i de conformitat amb el que s'ha disposat en l'article 1.4 de l'Ordre de la Conselleria d'Empresa, Universitat i Ciència de 12 de desembre de 2006, resolc:  
Article 1. Objecte i àmbit  
L'objecte de la present resolució és establir, juntament amb el que s'ha disposat en l'Ordre de 12 de desembre de 2006 de la Conselleria d'Empresa, Universitat i Ciència, les bases reguladores i la convocatòria per a l'exercici 2009 de les ajudes del Programa Xec Innovació.   
Este programa té com a objectiu la concessió d'ajudes a PIME amb poca o escassa experiència en el desenvolupament de projectes d'innovació, a fi de:  
- Fomentar la innovació en les PIME valencianes en l'àmbit tecnològic, mitjançant l'adquisició de coneixements i la creació de vincles entre les PIME i els centres d'investigació tecnològica, proveïdors de servicis en innovació i tecnologia.  
- Impulsar un canvi cultural en les PIME, sensibilitzant-les cap a la innovació com a solució dels seus problemes i fent-les conscients del valor afegit que implica incorporar coneixements externs als seus propis processos d'innovació.  
Article 2. Marc normatiu  
Les ajudes recollides en la present resolució es concediran d'acord amb el que s'ha establit en:  
- L'Ordre de 12 de desembre de 2006, de la Conselleria d'Empresa, Universitat i Ciència, sobre concessió d'ajudes per l'Institut de la Petita i Mitjana Indústria de la Generalitat Valenciana (IMPIVA).  
- La Llei 38/2003, de 17 de novembre, General de Subvencions, i disposicions de desenvolupament.  
- El Decret legislatiu de 26 juny de 1991, pel qual s'aprova el Text Refós de la Llei d'Hisenda Pública de la Generalitat Valenciana.  
- El Reglament CE núm. 1.083, del Consell, d'11 de juliol de 2006, pel qual s'establixen les disposicions generals relatives al Fons Europeu de Desenvolupament Regional, el Fons Social Europeu i el Fons de Cohesió, i el Reglament CE núm. 1.828/2006 que fixa les seues normes de desenvolupament i la resta de normativa sobre fons estructurals.  
- L'Ordre EHA/524/2008, de 26 de febrer, per la qual s'aproven les normes sobre les despeses subvencionables dels programes operatius del Fons Europeu de Desenvolupament Regional durant el període de programació 2007-2013.  
- Reglament (CE) núm. 1.998/2006, de la Comissió, de 15 de desembre de 2006, relatiu a l'aplicació dels articles 87 i 88 del Tractat a les ajudes de minimis (DOUE, L 379/5, de 28.12.2006) i la resta de normativa comunitària relativa a determinats sectors.  
- Qualsevol altra normativa que per la matèria hi fóra d'aplicació.  
Article 3. Dotació pressupostària  
L'import global màxim que a càrrec de l'anualitat 2009 es destinarà per a la concessió de les ajudes previstes en la present convocatòria és de 4.200.000 euros, a càrrec de la línia pressupostària T6906000.  
Este import està supeditat a la liquidació dels compromisos degudament adquirits procedents de convocatòries anteriors. En qualsevol cas, es podrà incrementar el finançament com a conseqüència del traspàs d'altres convocatòries en les quals s'hagen resolt o deriven concessions o obligacions per import inferior a la despesa inicialment prevista, o d'una generació, ampliació o incorporació de crèdit. Estes modificacions del pressupost estimat seran publicades en el Diari Oficial de la Comunitat Valenciana.  
Les ajudes descrites tenen el finançament del Programa Operatiu FEDER (Fons Europeu de Desenvolupament Regional) 2007-2013 en un percentatge del 50%, a través de l'eix 2 Desenvolupament i Innovació Empresarial - Tema prioritari 9: Altres mesures destinades a fomentar la investigació i innovació i l'esperit empresarial en les PIME, així com d'altres possibles fons.  
Article 4. Beneficiaris  
1. Podran acollir-se a estes ajudes les PIME que tinguen la seu social o establiment de producció a la Comunitat Valenciana.  
2. En tot cas, no podran ser beneficiàries les PIME en crisi d'acord amb el que es definix en les directrius comunitàries sobre ajudes estatals de salvament i de reestructuració d'empreses en crisi (DO C 244, de 01.10.2004), les PIME l'activitat de les quals estiga relacionada amb els sectors de la pesca i l'aqüicultura, d'acord amb el que es preveu en el Reglament (CE) núm. 104/2000, del Consell (DO L 17, de 21.01.2000, p.22), la producció primària dels productes agrícoles que figuren en la llista de l'annex I del Tractat CE i/o la transformació i comercialització de productes agrícoles en els casos previstos per l'apartat c de l'article 1 del Reglament (CE) núm. 1.998/2006, a les ajudes de minimis, així com les PIME que operen en el sector del carbó, segons es definix en el Reglament (CE) núm. 1.407/2002.  
3. Queden excloses les comunitats de béns i les societats civils, així com les associacions, fundacions, administracions públiques i, en general, les entitats sense ànim de lucre.  
4. A l'efecte de la present resolució, es considerarà PIME, segons l'annex I del Reglament (CE) núm. 800/2008, de la Comissió, de 6 d'agost de 2008, pel qual es declaren determinades categories d'ajuda compatibles amb el mercat comú en aplicació dels articles 87 i 88 del Tractat (General d'Exempció per Categories), qualsevol entitat, independentment de la seua forma jurídica, que exercisca una activitat econòmica que reunisca els següents requisits:  
- Que ocupe menys de 250 persones.  
- Que tinga un volum de negoci anual no superior a 13.859.527 d'euros, o bé un balanç general no superior a 09.430.500 d'euros.  
Així mateix, quan calga distingir entre xicotetes empreses i mitjanes empreses, s'entendrà per xicoteta empresa aquella unitat econòmica que ocupe menys de 50 persones i que tinga un volum de negoci anual o un balanç general no superior a 08.160.017 d'euros; microempresa es considera aquella empresa que ocupe menys de 10 persones i el seu volum de negoci o el seu balanç general anual no supere els 2.000.000 d'euros.  
El còmput dels efectius i límits assenyalats, en el cas d'empreses associades o vinculades s'efectuarà tal com disposen els apartats 2 i 3 de l'article 6 de l'annex I del Reglament (CE) núm. 800/2008, de la Comissió, General d'Exempció per Categories. Els esmentats criteris de còmput es poden consultar en la sol·licitud normalitzada.  
5. Les sol·licituds d'ajuda a projectes emmarcats en algun dels sectors que s'indiquen a continuació, es regiran per la normativa sectorial que els regula: agrari i pesquer, acer, carbó, electricitat, construcció naval, servicis postals, radiodifusió, cinema i producció audiovisual i transport.  
6. Per a l'exercici de la seua activitat, els beneficiaris hauran de disposar de les autoritzacions administratives preceptives, estar inscrits en els registres públics pertinents, i complir qualssevol altres requisits exigits per les disposicions aplicables.  
7. En especial, els beneficiaris hauran d'estar al corrent en el compliment de la Llei 2/2006, de 5 de maig, de Prevenció de la Contaminació i Qualitat Ambiental; de la Llei 13/1982, de 7 d'abril, d'Integració Social de les Persones amb Minusvalideses; de la Llei Orgànica 3/2007, de 22 de març, per a la Igualtat Efectiva de Dones i Homes, i de la Llei 9/2003, de 2 d'abril, per a la Igualtat entre Dones i Homes.  
8. No podran obtenir la condició de beneficiaris els sol·licitants en els quals concórrega alguna de les circumstàncies previstes en l'article 13 de la Llei 38/2003, de 17 de novembre, General de Subvencions.  
9. Les condicions per a ser beneficiari hauran de mantenir-se com a mínim fins al moment del pagament de la subvenció.  
Article 5. Requisits generals dels projectes   
Els projectes objecte d'ajuda hauran de:  
- Realitzar-se al territori de la Comunitat Valenciana.  
- Reunir les especificitats i els requisits tècnics recollits en la present resolució.  
- Executar-se en el marc d'un desenvolupament sostenible i de foment de la protecció i millora del medi ambient i disposar d'un certificat que declare la no-afecció del projecte a la denominada Xarxa Natura, espai físic d'especial protecció mediambiental configurat així per la Unió Europea. L'obtenció de l'esmentat certificat serà gestionada per l'IMPIVA.  
D'altra banda hauran de respectar-se els següents principis:  
- Un mateix projecte no podrà rebre simultàniament ajuda del Fons Europeu de Desenvolupament Regional (FEDER) i del Fons Social Europeu (FSE).  
- El projecte subvencionat no haurà d'experimentar abans de transcorreguts cinc anys des de l'acabament una modificació substancial, entenent-hi aquella que afecte la seua naturalesa o les seues condicions d'execució, o que atorgue avantatges indeguts a una empresa o a un organisme, o bé que es derive d'un canvi en la naturalesa de la propietat d'una infraestructura o del cessament d'una activitat productiva.  
- Així mateix, no haurà de vulnerar en cap cas el principi de no-discriminació per raó de sexe, raça, origen ètnic, religió, conviccions, minusvalideses, edat o orientació sexual, i haurà de facilitar, o almenys no impedir, l'accessibilitat per a les persones amb discapacitats.  
Article 6. Actuacions susceptibles de suport i costos subvencionables  
6.1. Actuacions susceptibles de suport  
Es donarà suport a la contractació per les PIME d'assistència tècnica per a la resolució de problemes i el desenvolupament de projectes de caràcter tecnològic, que impliquen la incorporació de nous coneixements necessaris per a innovar en un producte, procés de producció o servici i d'acord amb la següent tipologia:  
- Diagnòstic tecnològic: consistirà en una anàlisi de la capacitat d'innovació tecnològica de la PIME, que inclourà una valoració tant dels recursos humans com de l'equipament, les instal·lacions i sistema organitzatiu.  
- Assessorament i assistència tècnica: consistirà en el desenvolupament i l'aplicació de les solucions tecnològiques oportunes per a l'adopció de mesures o millores derivades de necessitats d'innovació en la PIME o de conclusions d'una diagnosi anterior i que permeten elevar-ne el nivell de competitivitat.   
L'assistència tècnica haurà de portar-se a cap, preferentment, en un dels següents àmbits d'aplicació:   
- Tecnologies avançades de processos industrials.  
- Tecnologies avançades de control de processos.  
- Processos de disseny i millora de productes.  
- Nous materials.  
- Desenvolupament de prototips.  
- Energies renovables i alternatives, i estalvi i eficiència energètica.  
- Tecnologies de sostenibilitat i medi ambient.  
- Biotecnologia i tecnologies aplicades a alimentació, salut i confort.  
- Tecnologies avançades de logística, transport i distribució.  
- Validació tecnològica de productes.  
- Disseny de productes i servicis orientat a persones.  
- Sistemes de gestió avançats.  
- Tecnologies de comunicació avançada.  
- Aplicacions informàtiques en programari lliure, només podran admetre's despeses en programari relatives a l'anàlisi, disseny i desenvolupament de programari avançat nou o substancialment modificat, amb un clar element d'innovació tecnològica.  
6.2. Costos subvencionables  
El cost subvencionable del programa el constituïx la contractació d'assessorament i assistència tècnica de caràcter tecnològic. Per tant, el xec innovació no podrà ser utilitzat per a cobrir les despeses de: creació de pàgines web, llicències per a sistemes operatius i aplicacions informàtiques, assaigs habituals i de normalització no inclosos en projectes d'assessorament o certificats ISO i EMAS.  
Estos servicis hauran de ser contractats en la totalitat amb un dels centres d'innovació i tecnologia (CIT) reconeguts d'acord amb el Reial Decret 2.609/1996, de 20 de desembre (BOE de 17.01.1997), registrats prèviament en l'IMPIVA com a centre proveïdor de solucions tecnològiques (en avant, centre proveïdor), d'acord amb el llistar que hi haurà disponible en l'adreça d'Internet de l'IMPIVA: http://www.impiva.es.  
Article 7. Adhesió al programa com a centre proveïdor  
Els centres d'innovació i tecnologia (CIT), interessats a col·laborar en este programa com a centre proveïdor d'assistència tecnològica a les PIME portadores del xec innovació, hauran de presentar el seu escrit d'adhesió, segons model adjunt, abans que transcórreguen 10 dies hàbils comptats a partir de l'endemà de la publicació en el DOCV de la present convocatòria.   
Article 8. Tipus d'ajudes  
Esta convocatòria està subjecta al règim de minimis, per la qual cosa l'ajuda concedida per beneficiari no podrà ser superior a 200.000 euros durant qualsevol període de tres exercicis fiscals. Si el beneficiari opera en el sector del transport per carretera, l'ajuda total de minimis no serà superior a 100.000 euros durant eixe mateix període.  
L'IMPIVA subvencionarà a l'empresa l'assistència tècnica contractada amb el centre proveïdor sempre que el cost d'esta no supere el valor de 6.000 euros; les ajudes equivaldran a este import i s'annexarà en la notificació de concessió un xec innovació que serà lliurat pel beneficiari al centre proveïdor com a efecte de pagament del cost del treball contractat. Si el cost de l'assistència fóra inferior, l'IMPIVA subvencionarà exclusivament el dit cost. L'IVA que recaiga sobre el servici anirà en tot cas a càrrec de l'empresa.  
Dos o més beneficiaris podran agrupar els seus xecs per a contractar en un mateix centre proveïdor la resolució d'un problema d'interés comú. En este cas, cada una de les PIME aportarà el seu xec innovació com a pagament de l'assistència tècnica contractada.  
El beneficiari no podrà obtenir més d'un xec per exercici.  
La validesa del xec innovació finalitzarà el 17 de desembre de 2009, data màxima perquè el centre proveïdor justifique, de conformitat amb les instruccions de justificació que seran publicades en l'adreça d'Internet de l'IMPIVA: http://www.impiva.es, la realització dels servicis contractats per l'empresa i sol·licite el canvi del xec pel seu valor monetari, d'acord amb la cessió del dret de cobrament d'ajuda subscrit per l'empresa beneficiària.  
Article 9. Sol·licitud de l'ajuda  
9. 1. Sol·licitud normalitzada  
Els sol·licitants hauran de presentar una sol·licitud normalitzada que s'omplirà utilitzant el programa informàtic que es pot descarregar des de l'adreça d'Internet de l'IMPIVA http://www.impiva.es, o que es posarà a la disposició dels sol·licitants en qualsevol de les seus de l'IMPIVA que s'indiquen en articles posteriors.   
9.2. Documentació que cal adjuntar a la sol·licitud normalitzada   
Documentació relativa a la personalitat jurídica del sol·licitant:  
a) Quan siga una societat la inscripció en el Registre Mercantil de la qual siga obligatòria, l'IMPIVA obtindrà la informació relativa a la personalitat jurídica del sol·licitant, si bé podrà requerir directament al sol·licitant la presentació d'algun document concret.  
b) En el cas de sol·licitants la inscripció en el Registre Mercantil dels quals no siga obligatòria (empresaris individuals, cooperatives), caldrà aportar fotocòpia dels següents documents:  
- Contracte o acta de constitució i estatuts vigents.  
- Poder de representació del firmant de la sol·licitud, o document equivalent segons les prescripcions legals.  
- DNI si és empresari individual.  
No caldrà aportar la documentació anterior que ja estiga en poder de l'IMPIVA, sempre que es mantinga vigent i s'aporte declaració de vigència a l'efecte, segons model disponible en l'adreça d'Internet de l'IMPIVA: http://www.impiva.es.  
9.3. La presentació de la sol·licitud comporta l'autorització a l'IMPIVA, llevat de manifestació en contra pel sol·licitant, per a obtenir els certificats a emetre per l'Agència Estatal de l'administració Tributària, per la unitat recaptadora de la Hisenda Pública Valenciana i per la Tresoreria General de la Seguretat Social, en els quals s'acredite que el sol·licitant està al corrent en les seues obligacions amb les esmentades administracions. En qualsevol cas, l'IMPIVA es reserva el dret a requerir directament al sol·licitant en cas que la informació obtinguda presente alguna incidència.  
9.4. Si la sol·licitud aportada fóra incompleta o presentara errors esmenables, es demanarà a l'interessat que en el termini de 10 dies hàbils esmene la falta o adjunte els documents preceptius, amb advertiment que si no ho fa es considerarà que ha desistit de la seua sol·licitud.   
9.5. Els requeriments als quals es fa referència en este article, així com qualsevol altre que poguera ser realitzat per l'IMPIVA, podrà efectuar-se per fax o per correu electrònic al número de fax o a l'adreça indicada pel sol·licitant en la sol·licitud normalitzada, sempre que quede constància de la recepció per aquell.   
9.6. Termini de presentació de sol·licituds  
El termini de presentació començarà el dia de publicació de la present resolució en el Diari Oficial de la Comunitat Valenciana (DOCV) i finalitzarà transcorreguts 30 dies hàbils comptats a partir de l'endemà de la publicació en el DOCV. En tot cas, quan el dia concret de finalització del termini fóra dissabte o dia inhàbil al municipi on residix l'interessat o a la seu de l'IMPIVA, es considerarà inhàbil a tots els efectes i es prorrogarà al primer dia hàbil següent.  
9.7. Lloc de presentació de sol·licituds  
9.7.1. Les sol·licituds i la documentació annexa podran presentar-se en qualsevol de les seus de l'IMPIVA indicades a continuació en horari de 09.00 a 14.00 hores, de dilluns a divendres, i de 17.00 a 19.00 hores, de dilluns a dijous.   
- IMPIVA Alacant-Oficina PROP: c/Churruca, 29. 03617 Alacant.  
- IMPIVA Castelló-Oficina PROP: av. Dels Germans Bou, 47. 12944 Castelló de la Plana.  
- IMPIVA València: plaça de l'Ajuntament, 6. 46162 València.  
9.7.2. També podran presentar-se en les formes previstes en l'article 38.4. de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
En el cas que s'optara per presentar la sol·licitud en una oficina de correus, haurà de fer-se en sobre obert perquè siga datada i segellada per l'oficina de correus abans de ser certificada.  
Article 10. Instrucció i avaluació de sol·licituds  
1. L'òrgan instructor del procediment de concessió d'ajudes serà l'Àrea d'Innovació i Desenvolupament Tecnològic de l'IMPIVA, a través del Departament de Servicis Tecnològics.  
2. Les ajudes es concediran sota el règim de concurrència competitiva, mitjançant una comparació de les sol·licituds presentades a les quals s'aplicaran els criteris de valoració que s'indiquen a continuació i s'establirà una prelació respectant els límits pressupostaris disponibles.  
A. Tipologia de projecte: 25 punts  
A1. Contractació d'un diagnòstic: 10  
A2. Contractació d'assistència tècnica en l'àmbit de les energies renovables i alternatives, estalvi i eficiència energètica, o en tecnologies de sostenibilitat i medi ambient: 15  
A3. Contractació d'assistència tècnica en la resta d'àmbits preferents: 10  
C. Característiques del sol·licitant: 60 punts   
C1. Empresa de 6 a 24 treballadors: 20  
C2. Empresa de 25 a 50 treballadors: 30  
C3. Empresa de 51 a 100 treballadors: 20  
C4. Empresa de 101 a 150 treballadors: 10  
C5. Empreses que no han sigut beneficiàries d'ajuda en el marc del programa d'I+D de l'IMPIVA en les convocatòries dels exercicis 2006, 2007 i 2008: 20  
C6 Empreses que el 2008 no han obtingut un xec innovació: 10  
D. Aspectes socioeconòmics: 15 punts  
D1. Empreses que disposen de sistemes de gestió mediambiental, certificat ISO i/o 14988 EMAS: 6   
D2. Empreses que hagen superat en la seua plantilla, respecte a l'any anterior, els mínims exigits per la normativa sobre integració laboral de persones amb discapacitat: 3  
D3. Empreses que disposen d'un pla d'igualtat d'oportunitats quan este no siga exigible per la normativa aplicable: 3  
D4. Empreses que estiguen ubicades en zones geogràfiques d'interés preferent: 3  
3. En qualsevol cas la Comissió, a la vista del nombre de sol·licituds presentades, podrà elevar proposta de prorrateig de l'import global màxim de subvenció entre les sol·licituds d'ajuda, amb independència de la puntuació obtinguda, respectant en tot cas el límit econòmic del xec innovació.  
4. L'òrgan instructor verificarà de cada sol·licitud el compliment dels requisits exigits en la convocatòria, i en cas de resultar positiu procedirà a l'anàlisi de les sol·licituds i a l'aplicació dels criteris de valoració.  
5. A fi de potenciar la consecució dels objectius de la present convocatòria, l'IMPIVA podrà traslladar les sol·licituds a altres programes o convocatòries d'ajudes per la seua major idoneïtat.  
6. Tindran preferència en l'adjudicació, en cas d'empat, els projectes presentats o dirigits a aquelles entitats que acrediten ocupar un percentatge de treballadors amb discapacitat superior respecte a la plantilla que tenien amb anterioritat a la present convocatòria, i en general aquells que reunisquen els requisits previstos en la Llei 11/2003, de 10 d'abril, sobre l'Estatut de les Persones amb Discapacitat de la Comunitat Valenciana.  
Article 11. Concessió de les ajudes  
Després dels actes d'instrucció i l'aplicació dels criteris de valoració realitzats per l'òrgan instructor, les sol·licituds seran sotmeses a una Comissió que, després de les deliberacions oportunes, elevarà proposta de concessió a la presidenta de l'IMPIVA. La Comissió estarà composta pel personal de l'IMPIVA que s'indica a continuació:  
- President: el director general de l'IMPIVA.  
- El director d'Innovació i Competitivitat.  
- El director d'Infraestructures Tecnològiques i Servicis.  
- El cap de l'Àrea d'Investigació i Desenvolupament.  
- La cap del Departament de Servicis Tecnològics.  
- La cap de l'Àrea de Gestió.  
- El cap de l'Àrea d'Organització i Sistemes.  
- Un tècnic de l'Àrea de Gestió que actuarà com a secretari.  
La Comissió adaptarà el seu funcionament al que s'ha establit en la convocatòria i, de manera subsidiària, a les regles incloses en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Prèviament a la concessió, es trametrà una comunicació a les PIME amb proposta de subvenció, a l'efecte que hi presenten una declaració responsable de les ajudes rebudes en l'exercici fiscal corrent i en els dos exercicis fiscals anteriors d'esta o d'una altra administració sotmeses a la regla comunitària de minimis, així com altres ajudes estatals rebudes d'esta o d'una altra administració per les mateixes despeses subvencionables sotmeses a un reglament d'exempció per categories o a una decisió adoptada per la Comissió.  
Vistos els resultats de les declaracions emeses per les PIME amb proposta de subvenció, la presidenta de l'IMPIVA resoldrà l'adjudicació de les ajudes mitjançant resolució, que fixarà expressament la quantia i incorporarà, si és el cas, les condicions i obligacions a què haja d'ajustar-se el beneficiari.   
La resolució dictada per la presidenta posarà fi a la via administrativa i el contingut serà notificat de forma individualitzada a cada interessat. Les subvencions concedides seran publicades en el Diari Oficial de la Comunitat Valenciana (DOCV), amb indicació del programa i crèdit pressupostari a què s'imputen, beneficiari, quantitat i finalitat o finalitats de la subvenció. Així mateix, els beneficiaris seran inclosos en una relació de beneficiaris de fons estructurals per complir la normativa sobre publicitat dels esmentats fons.   
En cas que el criteri de repartiment no haguera sigut el prorrateig, la resolució de concessió podrà incloure una relació ordenada de totes les sol·licituds que no hagen sigut estimades per superar-se la quantia màxima del crèdit fixat en la convocatòria, amb indicació de la puntuació obtinguda per cadascuna, perquè en cas d'augment per generació pressupostària o alliberament de crèdit, puguen ser ateses per ordre de puntuació.   
Article 12. Obligacions de les PIME beneficiàries i dels centres proveïdors  
Constituïxen obligacions essencials realitzar el projecte, acreditar-ne la realització davant l'MPIVA i complir les condicions exigides en les «Instruccions de justificació» aprovades per resolució del director general de l'IMPIVA, que seran publicades en l'adreça d'Internet de l'IMPIVA http://www.impiva.es., que en síntesi són les següents:  
a) Realització del projecte:  
1. Anirà a càrrec de la PIME beneficiària:  
- Contractar amb posterioritat a la sol·licitud de l'ajuda l'assistència tecnològica corresponent a la subvenció concedida a través del xec innovació, amb algun dels centres proveïdors de solucions tecnològiques disponibles en l'adreça d'Internet de l'IMPIVA http://www.impiva.es. Formalment, l'empresa beneficiària podrà subscriure document contractual amb el centre proveïdor, si així ho decidixen ambdues parts.  
- Validar l'informe d'assistència tecnològica realitzat pel centre proveïdor, firmant, en cas d'acceptació, una declaració de conformitat amb l'assistència tecnològica rebuda i documentada, i realitzar un informe de valoració sobre l'efecte que ha tingut la contractació de l'assistència tecnològica en la seua activitat.  
- Lliurar el xec innovació al centre proveïdor com a efecte de pagament de la factura emesa per este per l'assistència tecnològica prestada.  
- Pagar l'IVA corresponent a la factura mitjançant transferència bancària o xec nominatiu dins del termini de justificació de la subvenció. Queden exclosos els pagaments realitzats en efectiu o per caixa.  
2. El centre proveïdor:  
- Haurà de realitzar l'assistència tecnològica contractada per l'empresa beneficiària a preu de mercat i documentar-la en un informe d'assistència tecnològica que serà lliurat a l'empresa beneficiària per a la seua validació. En tot cas, haurà de comunicar a l'IMPIVA l'inici de l'assistència tecnològica contractada per l'empresa beneficiària del xec inovació.  
- Haurà de prestar l'assistència tecnològica directament, sense que càpia la subcontractació amb tercers, excepte per a qüestions puntuals i sempre que quede degudament justificat en l'informe d'assistència tecnològica.  
b) Justificació de la realització del projecte:  
Les PIME beneficiàries, pel fet de presentar-se a este programa, deleguen en el centre proveïdor la presentació de la documentació acreditativa de la realització del projecte, així com el cobrament del valor monetari del xec innovació, seguint les pautes indicades en les instruccions de justificació.  
En este sentit, el centre proveïdor acreditarà davant l'IMPIVA la realització dels servicis contractats per les PIME beneficiàries, i sol·licitarà a més el canvi, pel seu valor monetari, del xec innovació lliurat per l'empresa com a pagament del valor de l'assistència tècnica contractada.   
El centre proveïdor, per a poder fer efectiu el cobrament del xec innovació, haurà d'aportar, amb data límit 17 de desembre de 2009, la documentació que s'indica a continuació:  
- Una declaració responsable de l'empresa beneficiària sobre el compliment de condicions del programa, la conformitat amb l'assistència tècnica rebuda del centre proveïdor i la delegació de cobrament del xec.  
- Informe de valoració sobre l'assistència tecnològica realitzat per l'empresa beneficiària.  
- Còpia de l'informe d'assistència tecnològica realitzat pel centre proveïdor.  
- Còpia del contracte firmat entre l'empresa i el centre proveïdor, si s'haguera subscrit un document contractual per escrit.   
- Original i còpia de la factura emesa pel centre proveïdor pel cost total del diagnòstic i/o assistència tècnica contractada.  
- Exemplar del xec innovació rebut de l'empresa com a justificant del pagament.  
- Còpia d'extracte bancari de l'empresa que acredite el pagament de l'IVA i l'eixida efectiva dels fons, juntament amb còpia de la transferència o del xec nominatiu.  
Qualsevol document que es derive de la prestació del servici per part del centre proveïdor (contracte, informes de resultats i tots els que pogueren originar-se) haurà d'indicar necessàriament que el projecte està subvencionat pel Fons Europeu de Desenvolupament Regional (FEDER), així com la inserció de l'emblema de la Unió Europea, de la referència al Fons Europeu de Desenvolupament Regional i la declaració «Una manera de fer Europa», la imatge gràfica dels quals està disponible en l'adreça d'Internet de l'IMPIVA http://www.impiva.es.  
Transcorregut el termini sense que el centre proveïdor haja presentat la documentació indicada més amunt, l'MPIVA deixarà sense efecte l'ajuda i en procedirà a la revocació.  
A l'efecte de justificació es considerarà que la despesa subvencionada s'ha realitzat sempre que haja sigut totalment pagada en la data límit de justificació.   
c) Altres obligacions de la PIME beneficiària:  
c.1) Complir les seues obligacions fiscals i amb la Seguretat Social de forma que quede acreditada esta circumstància en el moment previ a l'atorgament de l'ajuda en els termes establits en la normativa vigent en la matèria, i a l'acreditació de la seua personalitat jurídica referida al moment de la sol·licitud de l'ajuda. Quan l'ajuda s'atorgue a una societat en constitució, en cap cas se'n pagarà l'import abans que la societat estiga constituïda i inscrita en el registre corresponent, per a l'acreditació de la qual cosa es fixarà un termini.  
c.2) Conservar els documents justificatius de la realització del projecte i els relacionats amb les despeses i pagaments i amb les auditories corresponents durant un termini de quinze anys o durant un termini major, mentre puguen ser objecte de comprovació i control. Es conservaran els originals dels documents -o còpies certificades conformes amb els originals- sobre suports de dades generalment acceptades.   
c.3) Disposar de llibres comptables i registres diligenciats i tots altres documents degudament auditats en els termes exigits per la legislació mercantil, així com els estats comptables.  
c.4) Actualitzar qualsevol documentació presentada que haguera patit alguna modificació.   
c.5) Respondre de la veracitat dels documents aportats i en general de la informació facilitada.  
c.6) Facilitar a l'IMPIVA la informació relativa a indicadors financers, de producció i resultats, que permeten mesurar l'avanç enfront de la situació de partida descrita pel beneficiari en la memòria del projecte com a conseqüència de la seua execució.  
c.7) Comunicar altres ajudes públiques o privades que haguera obtingut o sol·licitat per als mateixos costos. Caldrà tenir en compte que la totalitat d'ajudes subjectes al règim de minimis concedides a una empresa no serà superior a 200.000 euros durant qualsevol període de tres exercicis fiscals. Si es tracta d'una empresa que opera en el sector del transport por carretera, l'ajuda total de minimis no serà superior a 100.000 euros durant eixe mateix període.  
Quan l'ajuda de minimis s'acumule a altres ajudes estatals per les mateixes despeses subvencionables, l'esmentada acumulació no podrà donar lloc a una intensitat superior a la fixada en el reglament d'exempció de què es tracte o la decisió corresponent adoptada per la Comissió.  
c.8) Complir totes les obligacions que es deriven de la normativa d'aplicació especificada en l'article 2 d'esta resolució.  
Article 13. Pagament de les ajudes  
L'IMPIVA procedirà al pagament de l'ajuda després de l'aportació pel centre proveïdor de l'acreditació dels servicis realitzats de conformitat a les instruccions de justificació, i després de la verificació prèvia del projecte per l'IMPIVA.  
Article 14. Publicitat. Obligacions  
Tant el centre proveïdor com la PIME beneficiària hauran de:   
1. Fer públic que l'ajuda obtinguda cofinançada pel Fons Europeu de Desenvolupament Regional (FEDER) a través de:   
- La identificació d'aquells béns tangibles i documentació relacionats amb la subvenció amb els adhesius que li seran facilitats juntament amb la notificació de concessió de l'ajuda.   
- La inclusió del logotip FEDER en qualsevol document relatiu al projecte o activitat subvencionada, que es podrà descarregar de http://www.impiva.es.  
2. Inserir en el material divulgatiu relacionat amb la difusió del projecte el logotip de l'IMPIVA disponible en http://www.impiva.es.  
Article 15. Entitats col·laboradores i assistència tècnica  
L'IMPIVA podrà subscriure convenis o contractes amb entitats perquè, actuant en nom seu i pel seu compte, lliuren i distribuïsquen els fons als beneficiaris o col·laboren en la gestió de les ajudes convocades, o bé perquè l'assistisquen en determinades funcions auxiliars a la gestió dels expedients.  
Article 16. Control i verificació  
Tant el beneficiari com el centre proveïdor hauran de sotmetre's a les actuacions de comprovació, verificació i control financer de l'activitat subvencionada efectuades tant per l'IMPIVA com per qualsevol òrgan de la Unió Europea i els seus representants autoritzats, de l'administració central de l'Estat i de la Generalitat, i hauran de facilitaren tot moment tota la informació que se sol·licite en l'exercici de les esmentades actuacions, i en especial posar a la disposició la totalitat de documents necessaris per a una pista d'auditoria adequada.  
Les verificacions abordaran els aspectes administratius, financers, tècnics i físics de les operacions, segons corresponga, u hauran d'incloure en tot cas els procediments següents:  
- Verificacions administratives de tots els projectes aprovats.  
- Verificacions sobre el terreny de determinats projectes, la mostra dels quals s'obtindrà a partir d'un mètode de mostreig aleatori. Els paràmetres tècnics de la mostra es determinaran de conformitat amb l'annex IV del Reglament (CE) 1.828/2006.  
Article 17. Minoració i revocació de l'ajuda. Reintegrament  
L'incompliment pel beneficiari de qualsevol de les obligacions establides en esta resolució podrà donar lloc a la minoració o a la revocació de l'ajuda d'acord amb les circumstàncies ocorregudes i una valoració d'estes. En tot cas, serà procedent la minoració de l'ajuda quan el preu del servici contractat siga inferior al valor monetari del 'xec innovació'concedit.  
En el supòsit que l'ajuda haguera sigut ja pagada, el beneficiari haurà de procedir al reintegrament de la quantitat percebuda juntament amb els interessos de demora des del moment del pagament de la subvenció en la forma prevista en la legislació sobre subvencions. De conformitat amb l'esmentada normativa, l'incompliment de l'obligació de reintegrament tindrà, entre altres efectes, la impossibilitat de ser beneficiari en successives convocatòries, sempre que es trobe en període executiu.   
DISPOSICIÓ FINAL  
Es faculta el director general de l'IMPIVA per a dictar les resolucions necessàries per al desplegament, l'eficàcia i l'execució de la present convocatòria.   
València, 2 de febrer de 2009.- La presidenta de l'IMPIVA: Belén Juste Picón.  
ANNEX  
IMPIVA  
Plaça de l'Ajuntament, 6  
46648 València  
Ref. Sol·licitud d'adhesió al Programa Xec Innovació  
Sr./Sra. ?................................................................................., amb NIF núm. ?........................., en qualitat de representant legal de l'entitat ..............................................................., Centre d'Innovació i Tecnologia (CIT) reconegut segons el Reial Decret 2.609/1996, de 20 de desembre (BOE de 17 de gener de 1997),  
SOL·LICITA   
L'adhesió d'esta entitat com a organisme col·laborador en el Programa Xec Innovació per a l'exercici 2009, i per a això la seua inscripció en el Registre de Centres Proveïdors de Solucions Tecnològiques, i  
DECLARA CONÉIXER I ACCEPTAR  
Les condicions i els continguts d'esta col·laboració establits a l'efecte per l'IMPIVA en la convocatòria del Programa Xec Innovació i, per consegüent, es compromet a:  
- Complir les obligacions que contrau com a centre proveïdor de solucions tecnològiques a les PIME portadores del xec innovació.  
- Sotmetre's a les actuacions de comprovació, verificació i control financer de l'activitat subvencionada,efectuades tant per l'IMPIVA com per qualsevol òrgan de la Unió Europea i els seus representants autoritzats, de l'administració central de l'Estat i de la Generalitat.  
........................................, ... de.................. de 2009  
Firmat:........................................................